བོད་དུ་བཞུགས་པའི་དགོན་མ་ལག་དང་རུ་ལྷ་སྡེ་ཐམས་ཅད་ཀྱིས།ད་བར་ངས་ལམ་སྟོན་གང་བྱས་པ་ཚུལ་བཞིན་ཉན་ནས་ལག་ལེན་གྱི་ཐོག་ནས་ཤིན་ཏུ་ཡག་པོ་གནང་བྱུང༌།དཔེར་ན།ཞིང་འབྲོག་མང་ཚོགས་མང་པོ་ཞིག་གིས།ང་ཚོས་རིན་པོ་ཆེའི་གསུང་བཤད་སྔ་ཕྱིའི་ནང་དོན་ལྟར་རང་རང་གི་བྱ་བ་དང་སྤྱོད་ལམ་གང་ཅིའི་ཐད་ནས་བཟང་ཕྱོགས་སུ་འགྱུར་བ་ཡག་པོ་གཏོང་ཐུབ་པར་འབད་བརྩོན་བྱེད་ཀྱི་ཡོད།རྗེས་མ་ཡིན་ན་ཡང་མུ་མཐུད་ལམ་སྟོན་གནང་རོགས་ཞེས་མིག་མཆི་མས་གང་ནས་བཤད་མཁན་མང་པོ་ཡོང་གི་འདུགཁོང་ཚོས་གང་བཤད་པ་དེ་འཁྲབ་སྟོན་ལྟ་བུ་མ་ཡིན་པར་ཀུན་སློང་རྣམ་དག་གིས་ཞུས་པ་དངོས་ཡོད་གནས་ཚུལ་ཡིན།དེ་བཞིན་དུ་དགོན་སྡེ་ཁག་གི་ནང་དུ་ཆོས་འཆད་ཉན་དང༌།བསླབ་པ་སློབ་གཉེར་གནང་མཁན་རྣམས་ཀྱིས་ཉིན་མཚན་སྦྲེལ་ནས་སྐུ་ལས་བཀྱོན་ཏེ་ཤིན་ཏུ་ཡག་པོ་གནང་གི་འདུགཁོང་ཚོ་ལ་ཁོར་ཡུག་སོགས་ཀྱི་ཐོག་ནས་དཀའ་ངལ་མང་པོ་ཡོང་གི་ཡོད་ཀྱང༌།དཀའ་ངལ་ཡོད་མེད་ལ་མ་ལྟོས་པར་དཔེ་ཆར་བལྟ་མཁན་རྣམས་ཀྱིས་དཔེ་ཆར་བལྟས།དཔེ་ཁྲིད་གནང་མཁན་ཚོས་དཔེ་ཁྲིད་གནང་སྟེ་བསྟན་པའི་མིག་རྒྱན་དུ་འགྱུར་བའི་མཛད་པ་བསམ་གྱིས་མི་ཁྱབ་པ་གནང་གི་འདུགདགེ་བའི་བཤེས་གཉེན་ཁོང་རྣམ་པ་ལ་ཟླ་ཕོགས་ཟེར་བ་ལྟ་བུའི་འབབ་སྒོ་གང་ཡང་མེད་ཀྱང༌།སངས་རྒྱས་ཀྱི་བསྟན་པའི་དོན་དུ་འགན་ཁུར་ནས་དཀའ་ལས་བརྒྱབས་པ་རེད།དགེ་རྒན་གཅིག་གིས་དགེ་ཕྲུག་བརྒྱ་གཉིས་བརྒྱ་བསྐྱངས་ནས་ཉིན་མཚན་སྦྲེལ་ཏེ་སྐུ་ལས་བཀྱོན་གྱི་འདུག